For tørt for bær og grønnsaker!
– Det er katastrofe snart om det ikke kommer regn. Noen av oss har vanningsanlegg som kan redde deler av avlingene, men regn må komme, sier leder Merete Furuberg i Norsk Bonde- og Småbrukarlag til P4. Aldri før har det vært registrert en varmere mai måned enn i år. Gjennomsnittstemperaturen gjennom døgnet er foreløpig på 14,5 grader, ifølge Meteorologisk institutt. Dette betyr at det kan bli mindre norske jordbær, annen frukt og grønnsaker i sommer. – Det som er sådd, spirer ikke, og gresset brenner opp i solvarmen og tørken, forteller Furuberg. Også norsk honningproduksjon blir rammet av sommerværet. Kommer det ikke regn snart, kan biene få en stri tørn med å produsere honning, sa birøkter og fylkesleder i Oslo og Akershus Birøkterlag, Lars Erik Nygård, til NTB fredag. Honningsesongen ligger i år to-tre uker foran skjema. Fredag tok Nygård ut 100 kilo honning, et produksjonsnivå som det ikke var mulig å nå på samme tidspunkt i fjor. – Man kan trygt si at sommeren har kommet litt brått på, sa han.
Denne måneden har vært den varmeste mai-måneden som er registrert på Østlandet noensinne. Norske bønder frykter det kan ramme norsk sommermat.